— Уніяцтва — гэта быў сьвядомы выбар, безумоўна. Нарадзіўся я 74 гады таму на Нясьвіжчыне і быў хрышчаны ў праваслаўнай царкве. Вялікай рэлігійнай асьветы ў мяне не было. Калі я пачаў сьвядома цікавіцца верай, калі прыйшоў час і Бог прымусіў мяне задумацца — у мяне быў адзіны выбар — уніяцтва. Найбольшы ўплыў на мяне, калі гаварыць пра таго, хто стаўся прыладай Боскай ласкі для мяне, стаўся айцец Часлаў Сіповіч, пазьней — першы беларускі біскуп ад часоў скасаваньня Уніі ў 1839 годзе. Ён быў пастаўлены біскупам добрым папам Янам XXIII 4 жніўня 1960 году. Гэта быў сьвятар, адметны ад іншых, і вельмі адкрыты чалавек. Вельмі важна было, што ён быў сьвядомым беларусам — з марыянскага кляштару ў Друі. Ён быў яшчэ малады сьвятар, і, як асоба, мяне вельмі ўразіў.